Diari Oficial de la Generalitat Valenciana


Sumari del DOGV 5228, del 28-03-2006 (2006/3444)

DECRET 39/2006, de 24 de març, del Consell de la Generalitat, pel qual s'aprova l'oferta d'ocupació de personal estatutari adscrit a les institucions sanitàries de l'Agència Valenciana de Salut per al 2005.
--------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/03/24/39/dof/vci/html**

### Dades del document

Número de DOGV
:   5228

Data del DOGV
:   28-03-2006

Secció del DOGV
:   I. DISPOSICIONS GENERALS

Número del document
:   2006/3444


Data del document
:   24-03-2006

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * professió paramèdica
    * personal de serveis
    * psicologia
    * professió administrativa
    * metge
    * oferta d'ocupació
    * concurs administratiu

DECRET 39/2006, de 24 de març, del Consell de la Generalitat, pel qual s'aprova l'oferta d'ocupació de personal estatutari adscrit a les institucions sanitàries de l'Agència Valenciana de Salut per al 2005. [2006/F3444]  
El Decret 7/2003, de 28 de gener, del Consell de la Generalitat, pel qual s'aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, va establir que el Consell de la Generalitat aprovaria cada dos anys l'oferta d'ocupació del personal adscrit a institucions sanitàries dependents de la Conselleria de Sanitat, i que l'oferta quedava integrada pel conjunt de places vacants dotades pressupostàriament que, estant subjectes a l'àmbit d'aplicació de l'article 1 del Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i òrgans dependents, foren objecte de convocatòria.  
El Decret 7/2003, de 28 de gener, del Consell de la Generalitat, en relació amb la normativa vigent sobre selecció de personal estatutari i provisió de places en els Servicis de Salut: Llei 55/2003, de 16 de desembre, de l'Estatut Marc del Personal Estatutari dels Servicis de Salut, establix els criteris per a conformar l'oferta d'ocupació pública, i es concep com un instrument de racionalització dels processos de selecció del personal estatutari al servici d'institucions sanitàries de la Conselleria de Sanitat.  
D'altra banda, el retard en la confecció d'esta oferta d'ocupació ha estat motivat per la promulgació de la Llei 16/2001, de 21 de novembre, per la qual es va establir un procés extraordinari de consolidació i provisió de places de personal estatutari en les institucions sanitàries de la Seguretat Social dels Servicis de Salut del Sistema Nacional de Salut. Esta norma es va desplegar a la Comunitat Valenciana a través del Decret 27/2002, de 26 de febrer, del Consell de la Generalitat, pel qual es va aprovar l'aplicació i desenrotllament en l'àmbit de la Comunitat Valenciana de la Llei 16/2001, de 21 de novembre. Culminades en l'actualitat la totalitat de convocatòries de selecció de totes les especialitats mèdiques i de la resta de categories, s'està en condicions d'aprovar una oferta d'ocupació ordinària a l'execució material de la qual material s'aplicarà la normativa vigent.  
D'acord amb l'autorització establida en l'article 30 de la Llei 14/2004, de 29 de desembre, de Pressupostos de la Generalitat per a l'exercici 2005, prèvia negociació i aprovació dels sindicats més representatius que integren la Mesa Sectorial de Sanitat, a proposta del conseller de Sanitat i amb la deliberació prèvia del Consell de la Generalitat, en la reunió del dia 24 de març de 2006,  
DECRETE  
Article 1  
S'aprova l'oferta d'ocupació de personal estatutari adscrit a les institucions sanitàries de la l'Agència Valenciana de Salut per al 2005.  
Article 2  
L'oferta d'ocupació, que per mitjà del present decret s'aprova, està constituïda per places vacants i dotades econòmicament en els pressupostos de la Generalitat per al present exercici, les quals figuren en l'annex d'este decret.  
Article 3  
Podran convocar-se, a més de les places vacants reflectides en l'annex, les que es produïsquen com a conseqüència de l'aplicació de la Llei 53/1984, de 26 de desembre, d'Incompatibilitats del Personal al Servici de les Administracions Públiques, i normes de desplegament, la provisió de les quals siga imprescindible per al bon funcionament dels servicis.  
Article 4  
De conformitat amb l'article 55 del Decret 7/2003, de 28 de gener, del Consell de la Generalitat, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, del total de places de naturalesa estatutària que hagen de ser proveïdes per mitjà de proves selectives incloses en la present oferta, es reservarà com a mínim un 20% per al personal facultatiu i un 35% per a la resta de personal de cada categoria i/o especialitat per a la seua provisió pel sistema de promoció interna.  
L'opció de places reservades al sistema de promoció interna ha de formular-se en la sol·licitud de participació en la convocatòria, la qual cosa ha de ser indicat expressament en les sol·licituds.  
Article 5  
D'acord amb el que establix la Llei 13/1982, de 7 d'abril, d'Integració Social dels Minusvàlids, en les proves selectives, incloses les corresponents a promoció interna, seran admeses persones amb minusvalideses en igualtat de condicions que els altres aspirants.  
Les convocatòries per a la provisió de llocs de l'oferta d'ocupació no establiran exclusions per minusvalideses, excepte en els casos en què siguen incompatibles amb l'exercici de les tasques o funcions corresponents.  
En les proves selectives s'establiran, per a les persones amb minusvalideses que ho sol·liciten, les adaptacions possibles de temps i mitjans per a la seua realització, i en les convocatòries s'indicarà expressament esta possibilitat, així com que els interessats han de formular la petició corresponent en la sol·licitud de participació en la convocatòria.  
D'acord amb l'article 5 del Decret 7/2003, de 28 de gener, del Consell de la Generalitat, en les convocatòries s'establirà una reserva no inferior al 5% per als que tinguen la condició legal de personal amb minusvalidesa, de manera que esta reserva permeta aconseguir progressivament el 2% de la plantilla de personal, en relació amb el que preveu la Llei 13/1982, de 7 d'abril. L'opció de places reservades ha de formular-se en la sol·licitud de participació en la convocatòria, la qual cosa ha de ser indicada expressament en les sol·licituds.  
Als efectes d'este article, correspon als òrgans competents de la Conselleria de Benestar Social o, si és el cas, a l'òrgan competent de les comunitats autònomes, l'acreditació de la condició de persona amb minusvalidesa i la compatibilitat amb l'exercici de tasques i funcions pròpies dels llocs de treball. En totes les convocatòries es farà indicació expressa de la dita competència.  
DISPOSICIONS ADDICIONALS  
Primera  
Les bases de les convocatòries de les places d'esta oferta d'ocupació les ha d'aprovar l'Agència Valenciana de Salut, prèvia negociació sindical en els termes establits en la Llei 9/1987, de 12 de juny, i s'han d'ajustar als preceptes bàsics continguts en la normativa.  
Segona  
Totes les places convocades en esta oferta d'ocupació s'adscriuran a la institució sanitària corresponent, però tindran la consideració de places de departament o zona de salut, segons els casos, i implicaran l'obligació de prestació de servicis en eixe àmbit territorial.  
Tercera  
La publicació de les convocatòries d'esta oferta d'ocupació estarà supeditada a l'efectiva resolució de les convocatòries de provisió de cada categoria corresponents al procés extraordinari de consolidació i provisió de places en vigor.  
DISPOSICIONS TRANSITÒRIES  
Primera  
A) Es realitza oferta continuada d'integració en els equips d'atenció primària per a tots els metges, comares, personal d'infermeria d'institucions sanitàries i practicants de quota i zona on ja s'haja realitzat l'oferta d'integració directa.  
B) La sol·licitud d'integració en equips d'atenció primària es realitzarà per sol·licitud dels interessats dirigida al director general de Recursos Humans que, després de l'informe oportú de la Direcció General de Pressupostos i Despeses, de la Conselleria d'Economia, Hisenda i Ocupació, l'elevarà al conseller de Sanitat, que emetrà l'oportuna resolució d'integració, si procedix, del mencionat personal en els equips d'atenció primària.   
Segona  
El personal de quota i zona que es trobe en la situació administrativa d'excedència en alguna de les places afectades del model tradicional de la medicina podrà optar al reingrés, complits els requisits fixats en la normativa vigent, en una plaça vacant d'equip d'atenció primària, en les condicions establides reglamentàriament.  
DISPOSICIONS FINALS  
Primera  
S'autoritza el conseller de Sanitat per a dictar les disposicions necessàries per al desplegament del que establix el present decret.  
Segona  
El present decret entrarà en vigor el mateix dia de la publicació en el Diari Oficial de la Generalitat Valenciana.  
València, 24 de març de 2006  
El president de la Generalitat,  
FRANCISCO CAMPS ORTIZ  
El conseller de Sanitat,  
VICENTE RAMBLA MOMPLET  
ANNEX   
Oferta d'ocupació 2005  
Grup A  
FACULTATIU ESPECIALISTA DEPARTAMENT. 172   
FACULTATIU ESPECIALISTA METGE DEL TREBALL. 14   
PEDIATRE EQUIP ATENCIÓ PRIMÀRIA. 20   
METGE EQUIP ATENCIÓ PRIMÀRIA. 50   
METGE DOCUMENTACIÓ. CLÍNICA I ADMISSIÓ. 2   
METGE URGÈNCIA HOSPITALÀRIA. 42   
METGE SAMU. 15   
METGE CENTRE PLANIFICACIÓ FAMILIAR. 3   
METGE UNITATS HOSPITALITZACIÓ A DOMICILI. 5   
METGE UNITATS CURTA ESTADA. 7   
 Subtotal 330   
Grup A/B  
TÈCNICS SUPERIORS PREVENCIÓ RISCOS LABORALS:  
. SEGURETAT EN EL TREBALL. 10   
. HIGIENE DEL TREBALL. 8   
. PSICOSOCIOLOGIA I ERGONOMIA DEL TREBALL. 8   
 Subtotal 26   
Grup B  
ATS D'EMPRESA. 14   
ATS/DUI. 120   
ATS/DUI SAMU. 10   
FISIOTERAPEUTA. 10   
COMARE. 10   
 Subtotal 164   
Grup C  
TÈCNIC ESPECIALISTA ANATOMIA PATOLÒGICA. 10   
TÈCNIC ESPECIALISTA LABORATORI. 50   
TÈCNIC ESPECIALISTA RADIODIAGNÒSTIC. 50   
TÈCNIC MITJÀ PREVENCIÓ RISCOS LABORALS. 9   
 Subtotal 119   
Grup D  
AUXILIAR INFERMERIA. 500   
CONDUCTOR PORTALLITERES SAMU. 9   
LOCUTOR CICU. 13   
AUXILIAR ADMINISTRATIU DE   
LA FUNCIÓ ADMINISTRATIVA. 400   
 Subtotal 922   
Grup E  
ZELADOR. 675   
 Subtotal 675   
 TOTAL 2236   
Especialitats mèdiques  
ANATOMIA PATOLÒGICA. 8   
ANESTESIOLOGIA/REANIMACIÓ. 30   
CARDIOLOGIA. 12   
CIRURGIA PEDIÀTRICA. 2   
DERMATOLOGIA MEDICOQUIRÚRGICA I VENEREOLOGIA. 8   
ENDOCRINOLOGIA/NUTRICIÓ. 5   
HEMATOLOGIA/HEMOTERÀPIA. 7   
MEDICINA DIGESTIVA. 6   
MEDICINA PREVENTIVA. 4   
PNEUMOLOGIA. 6   
NEUROCIRURGIA. 3   
NEUROLOGIA. 10   
OBSTETRÍCIA-GINECOLOGIA. 12   
OFTALMOLOGIA. 8   
ONCOLOGIA MÈDICA. 10   
PSIQUIATRIA. 10   
RADIODIAGNÒSTIC. 10   
REHABILITACIÓ. 6   
REUMATOLOGIA. 5   
TRAUMATOLOGIA I CIRURGIA ORTOPÈDICA. 10   
 Total 172


Còpia Permalink ELI